ລາວຮ່າງແຜນຍຸດທະສາດສົ່ງເສີມສິນຄ້າຂາອອກເພື່ອກຽມໃສ່ AFTA
ລາວຮ່າງແຜນຍຸດທະສາດ ເພື່ອກຽມໃສ່ AFTA ປີ 2015
ທາງການລາວດຳເນີນການຮ່າງແຜນ ຍຸດທະສາດວ່າດ້ວຍການພັດທະນາ ການສົ່ງອອກສິນຄ້າໄປຕ່າງປະເທດ ເພື່ອເປັນການຫລຸດຜ່ອນຜົນກະທົບ ຕໍ່ການຜະຫລິດໃນລາວຈາກການປະ ຕິບັດຕາມຂໍ້ຕົກລົງວ່າດ້ວຍເຂດການ ຄ້າເສຣີອາຊຽນ ຫລື ASEAN Free Trade Area (AFTA) ທາງການກະຊວງອຸດສະຫະກຳແລະການຄ້າຂອງລາວລາຍງານວ່າການ ດຳເນີນການຮ່າງແຜນຍຸດທະສາດ ວ່າດ້ວຍການພັດທະນາການ ສົ່ງອອກສິນຄ້າຂອງລາວໄປຕ່າງປະເທດຈະແລ້ວເສັດສົມ ບູນ ແລະນຳສະເໜີເຂົ້າສູ່ການພິຈາລະນາຮັບຮອງໂດຍຄະນະລັດຖະບານລາວໄດ້ຢ່າງ ເປັນທາງການໃນໝໍ່ໆນີ້ ແຜນຍຸດທະສາດດັ່ງກ່າວນີ້ນັບວ່າມີຄວາມສຳຄັນຢ່າງຍິ່ງຕໍ່ພາກການຜະຫລິດສິນຄ້າເພື່ອການສົ່ງອອກຂອງລາວໃຫ້ສາມາດແຂ່ງຂັນໃນຕະຫຼາດໂລກໃຫ້ໄດ້ຢ່າງແທ້ຈິງໂດຍສະເພາະແມ່ນການແຂ່ງຂັນໃນເຂດການຄ້າເສລີອາຊຽນຊຶ່ງລາວຈະຕ້ອງປັບຫລຸດພາສີການຄ້າໃຫ້ເປັນ0% ພາຍໃນປີ 2015 ນັ້ນຍ່ອມຈະສົ່ງຜົນກະທົບຕໍ່ພາກການຜະລິດສິນຄ້າໃນລາວຢ່າງຫຼີກລ້ຽງບໍ່ໄດ້ຖ້າຫາກວ່າພາກການຜະລິດສິນຄ້າໃນລາວບໍ່ສາມາດທີ່ຈະແຂ່ງຂັນໄດ້ທັ້ງໃນດ້ານລາຄາແລະຄຸນນະພາບຂອງສິນຄ້ານັ້ນເອງ ທັ້ງນີ້ໂດຍອີງຕາມລາຍງານຂອງທາງການລາວນັ້ນກໍ່ໄດ້ລະບຸວ່າພາກການຜະລິດໃນລາວທີ່ແຜນຍຸດທະສາດດັ່ງກ່າວໄດ້ໃຫ້ຄວາມສຳຄັນເປັນພິເສດກໍ່ຄືພາກອຸສະຫະກຳຂຸດ ຄົ້ນບໍ່ແຮ່,ເສື້ອຜ້າສເລັດຮູບ, ການແປຮູບໄມ້, ພະລັງງານໄພຟ້າ, ການແປຮູບສິນ ຄ້າໃນກະສິກຳ,ສິນຄ້າຫັດຖະກຳ, ການທ່ອງທ່ຽວ, ການທະນາຄານ, ການພັດທະ ນາຝີມືແຮງງານ ແລະຊັບສິນທາງປັນຍາ ສຳລັບມາດຕະການທີ່ທາງການລາວຈະໃຫ້ການຊ່ວຍເຫຼືອແກ່ພາກການຜະຫລິດສິນຄ້າໃນລາວເພື່ອໃຫ້ສາມາດແຂ່ງຂັນກັບຕ່າງປະເທດໄດ້ນັ້ນກໍ່ຄືການສະໜັບສະໜູນທາງດ້ານສິນເຊື່ອໄລຍະຍາວດອກເບ້ຍຕໍ່າ ແລະມາດຕະການຍົກເວັ້ນທາງດ້ານພາສີອາກອນທາງທຸລະກິດລວມໄປເຖິງການຍົກເວັ້ນການຍົກເວັ້ນພາສີໃຫ້ແກ່ການລົງທຶນຈາກຕ່າງປະເທດໃນລາວອີກດ້ວຍ ແຕ່ຢ່າງໃດກໍ່ຕາມທາງການລາວກໍ່ຍອມຮັບວ່າເປັນການຍາກຢ່າງຍິ່ງທີ່ຈະພັດທະນາເພື່ອເຮັດໃຫ້ພາກການຜະຫລິດໃນລາວສາມາດແຂ່ງຂັນກັບບັນດາບໍລິສັດຂະໜາດໃຫຍ່ຂອງຕ່າງປະເທດໄດ້ ເນື່ອງຈາກພາກການຜະລິດສິນຄ້າສ່ວນໃຫຍ່ກໍ່ຄືເກີນກວ່າ 99% ຂອງໜ່ວຍຜະ ຫລິດໃນລາວ ທີ່ມີຢູ່ຫຼາຍກວ່າ 130 000ລາຍໃນທົ່ວປະເທດນັ້ນຕ່າງກໍ່ລ້ວນແຕ່ເປັນໜ່ວຍຜະຫລິດຂະນາດນ້ອຍແລະຂະໜາດກາງທັ້ງສີ້ນ ສ່ວນໜ່ວຍ ການຜະຫລິດຂະໜາດໃຫຍ່ນັ້ນກໍ່ຄືລັດວິສະຫະກິດທີ່ມີປັນຫາດ້ານເງິນທຶນແລະປະສິດທິພາບໃນການບໍລິຫານຕໍ່າຈຶ່ງບໍ່ສາມາດທີ່ຈະແຂ່ງຂັນກັບຕ່າງປະເທດໄດ້ຢ່າງແນ່ນອນ ເພາະສະນັ້ນຈຶ່ງເຮັດໃຫ້ທາງການລາວໄດ້ເນັ້ນໜັກທີ່ຈະພັດທະນາໜ່ວຍການຜະຫລິດສິນ ຄ້າຂະໜາດນ້ອຍແລະຂະໜາດກາງ ໃຫ້ສາມາດແຂ່ງຂັນໃນຕະຫຼາດ ການຄ້າເສລີໃຫ້ໄດ້ຢ່າງແທ້ຈິງ ສ່ວນໜ່ວຍການຜະລິດຂະໜາດໃຫຍ່ນັ້ນກໍ່ຈະໃຫ້ຄວາມສຳຄັນຕໍ່ການຮ່ວມລົງທຶນກັບຕ່າງຊາດເປັນດ້ານຫຼັກໂດຍສະເພາະແມ່ນການລົງທຶນໃນພາກພະລັງງານໄຟຟ້າທີ່ລັດຖະບານລາວໄດ້ວາງເປົ້າໝາຍທີ່ຈະເປັນໝໍ້ໄຟຂອງອາຊຽນໃຫ້ໄດ້ໃນອານາຄົດ ຫາກແຕ່ກໍ່ມີປັນຫາທ້າທາຍຕໍ່ເປົ້າໝາຍດັ່ງກ່າວບໍ່ໜ້ອຍຄືກັນ ທັ້ງນີ້ ກໍ່ເນື່ອງຈາກວ່າ ອົງ ການອະນຸລັກຊັບພະຍາກອນທຳມະຊາດໄດ້ປະກາດວ່າຈະເຄື່ອນໄຫວເພື່ອຄັດຄ້ານແຜນ ການດັ່ງກ່າວຂອງລັດຖະບານລາວຢ່າງເຖິງທີ່ສຸດນັ້ນເອງ